Follo

**Follo** er et distrikt i Akershus fylke på Østlandet. Follo er området som ligger mellom Oslo og Østfold, på østsiden av Oslofjorden. Det består av de seks kommunene Nesodden, Frogn, Nordre Follo, Vestby, Ås og Enebakk (de søndre delene Dalefjerdingen og Ytre av Enebakk kommune). Likevel inngår Enebakk i sin helhet administrativt i Follo.

Navnet Follo er avledet fra *Folden*, det gamle navnet på Oslofjorden. og ordets betydning er forklart bedre i en annen artikkel, som «Landet ved Oslofjorden».

Follo har til sammen 153 395 innbyggere (1.1.2024) og et samlet areal på 819&nbsp;km². De to byene i Follo er Drøbak og Ski. Andre større tettsteder er Nesoddtangen, Ås og Vestby.

## Geografi
Regionsenteret i Follo er Ski, som også er det største tettstedet. Kommunene Nordre Follo og Ås har kystlinje til Bunnefjorden. Det har Nesodden og Frogn også, samtidig som disse to sammen med Vestby har kystlinje til Oslofjorden langs kysten mellom Oslo og Moss. Langs denne kystlinja ligger flere av Follos tettsteder, som Nesoddtangen, Fagerstrand, Drøbak og Son, og det er flere badestrender som er hyppig brukt om sommeren. Langs fjorden er terrenget kupert og skogvokst, i innlandet er det mer flatt, med skog og mye jordbruksland mellom tettstedene. Om vinteren er det fine skimuligheter i Østmarka og Sørmarka, og ved lite snø lages det kunstsnø ved golfbanene på Østre Greverud gård og i Drøbak.

De største tettstedene i Follo er jevnstore. Statistisk sentralbyrås tall fra 1. januar 2011 viser at Ski da hadde 13&nbsp;619 innbyggere, Drøbak 12&nbsp;720 og Nesoddtangen 11&nbsp;795. Deretter fulgte Ås med 8&nbsp;823, Vestby med 6&nbsp;213, Togrenda (Vinterbro) 3&nbsp;465, Ytre Enebakk 3&nbsp;359, Fagerstrand 2&nbsp;191 og Siggerud 1&nbsp;419. Tettbebyggelsene i Oppegård/Kolbotn (24&nbsp;575) og Langhus/Ski (10&nbsp;840) inngår i tettstedet Oslo.

## Kommunestruktur
Follo er inndelt i 6 kommuner per 1. januar 2020:

Antall kommuner i Follo har gått opp og ned gjennom åra. I 1837 fantes det åtte kommuner i regionen, som toppet seg til elleve i 1930. Her er utviklingen av antall kommuner i regionen:
*1837: Åtte kommuner: Drøbak, Son/Hølen, Frogn, Ås, Kråkstad, Vestby og Nesodden. I disse kommune hadde fire formell bystatus; Son, Hølen, Hvitsten og Drøbak
*1847: Hølen og Son ble delt i to kommuner
*1915: Oppegård ble skilt ut fra Nesodden
*1930: Ski ble skilt ut fra Kråkstad
*1943: Hølen og Vestby ble slått sammen til Vestby kommune
*1962: Enebakkneset ble overført fra Enebakk til Fet
*1962: Drøbak og Frogn ble slått sammen til Frogn kommune
*1964: Son og Vestby ble slått sammen til Vestby kommune
*1964: Kråkstad og Ski ble slått sammen til Ski kommune
*2020: Oppegård og Ski ble slått sammen til Nordre Follo kommune, samt at Tandbergløkka blir overført fra Ås til Nordre Follo kommune

## Administrative inndelinger
* Follo tilhører Follo og Nordre Østfold tingrett under Eidsivating lagdømme.
* Follo er inndelt i Søndre Follo prosti (Frogn, Nesodden, Vestby og Ås) og Nordre Follo prosti (Enebakk og Nordre Follo) under Borg bispedømme i Den norske kirke
* Follo var en del av det tidligere Aker og Follo fogderi.
* Follokommunene deltar i regionrådet *Follorådet*.
* Follo utgjør næringsregionen *Follo* (NHO).

## Tettsteder
Tettsteder i Follo og Enebakk, rangert etter innbyggertall 1. januar 2013 (kommune i parentes):

*Oslo – 36 449 (Deler av tettstedet Oslo som ligger i Oppegård og Ski kommuner)
*Ski – 14 114 (Ski og Ås)
*Drøbak – 13 244 (Frogn)
*Nesoddtangen – 12 188 (Nesodden)
*Ås – 9 194 (Ås)
*Moss – 5 717 (Deler av tettstedet Moss som ligger i Vestby kommune)
*Vestby – 4 142 (Vestby)
*Ytre Enebakk – 3 955 (Enebakk)
*Fagerstrand – 2 190 (Nesodden)
*Siggerud – 1 441 (Ski)
*Fjellstrand – 1 061 (Nesodden)
*Kråkstad – 998 (Ski)
*Hølen – 667 (Vestby)
*Torvik – 366 (Nesodden)
*Sandvoll – 283 (Ski)
*Skotbu – 247 (Ski)

### Byer
Drøbak ble kjøpstad i 1842, men mistet bystatusen i 1962 og fikk bystatus på nytt gjennom kommunestyrevedtak i 2006. Ski fikk bystatus gjennom kommunestyrevedtak i 2004.

## Historie

Follo var en del av det historiske fylket Vingulmark som hørte til landsdelen Viken og Borgartingets rettskrets. Fra leidangstiden var Follo delt i to skibreder, *Follo Vestr hlutr* (vestre eller ytre del) og *Follo Eystri hlutr* (østre del).
* Vestre Follo skibrede:
** Frogn
** Ås sogn (med unntak av gårdene rundt Østensjøvannet)
** Vestre del av Kroer sogn (vest for Kroerbekken)
** Vestby sogn
** Såner sogn (unntatt Store Åmot i nordøst)
* Østre Follo skibrede:
** Nesodden
** Oppegård
** Nordby sogn
** Ski (med Kråkstad sogn)
** Nordøstre del av Ås sogn (rundt Østensjøvannet)
** Østre del av Kroer sogn (øst for Kroerbekken)
** Garder sogn
** Store Åmot i Såner sogn
(Enebakk ble regnet som del av Nedre Romerike).

## Politikk
### Stortingsvalg 2017

Valgresultat ved Stortingsvalget 2017 i Follo:

### Stortingsvalg 2013

Valgresultat ved Stortingsvalget 2013 i Follo:

## Medier
Den dominerende avisen i Follo, er Østlandets Blad, som dekker storparten av Follo, og har sine lokaler i Ski. Akershus Amtstidende er en annen avis, som dekker Frogn og Nesodden. Vestbyavis og Vestbynytt er lokalavisene til Vestby og Son. Ellers kan Follo-folk se på lokal-tv-stasjonen TVFollo (nedlagt). Radio FF ble stiftet i 1987, med lokaler på Follo Folkehøgskole i Vestby. Radiostasjonen flyttet senere ned i Vestby sentrum, i 2003 ble den slått sammen med Åsradionen under navnet Radio Follo, senere ble radiokanalen overtatt av Østlandets blad og flyttet til Ski. I Vestby kommune finnes den Son-baserte uavhengige nettavisen Lokalmagasinet.no som ble startet i 2002.

## Samferdsel

Gjennom Follo går flere av inn- og utfartsårene til Oslo. Både E18 og E6 sørover fra Oslo går gjennom regionen. Europaveiene skilles/møtes i Vinterbrokrysset i Ås kommune. E18 fortsetter østover mot Indre Østfold, Ørje og Sverige, mens E6 går sørover mot Østfold-byene Moss, Fredrikstad, Sarpsborg og Halden, og videre inn i Sverige over Svinesund.

Oslofjordtunnelen på europavei 134 knytter Frogn i Follo direkte til Hurum, Røyken og Drammen på vestsiden av Oslofjorden, og er en snarvei sørvestover for dem som ikke behøver å besøke Oslo.

Østfoldbanen heter jernbanen som går gjennom Follo, og den er en meget viktig transportvei for innbyggerne i regionen. Mange av innbyggerne i Follo jobber i Oslo, og er avhengig av jernbanen som transportmiddel til jobben. Østfoldbanen deler seg i en østre og en vestre linje i Ski. Den østre linja går til Rakkestad om Mysen, mens den vestre går via Moss og Fredrikstad til Sarpsborg, der linjen tidligere ble slått sammen med den østre igjen. Østre linje mellom Rakkestad og Sarpsborg er nå nedlagt, og erstattet av en busslinje.

Nesoddbåtene er hovedforbindelse mellom Nesodden og Oslo; ett av landets travleste passasjerferge-samband.

## Idrett

Follo har hatt flere OL-mestere. I Sommer-OL i Athen 2004 ble det gull til seileren Siren Sundby fra Son. En annen kjent idrettsutøver fra regionen er alpinisten Lasse Kjus fra Siggerud. Håndballaget Fredensborg/Ski var i mange år på 80- og 90-tallet et av Norges beste, med mange titler og medaljer. I dag er klubben nedlagt, og Follo HK er det nye håndballaget i regionen. De rykket opp i Postenligaen før fjorårets sesong. I klubben samles spillere fra de fleste håndballklubbene i Follo, blant annet Ski IL Håndball.

Fotballaget Drøbak/Frogn lå i mange år på 1990-tallet i 1.-divisjon, og var flere ganger nære på å rykke opp til eliteserien, men er i dag i 2. divisjon. Fotballaget Ski IL var også en tur i 1.-divisjon en gang på tidlig 90-tall. Fotballklubben Follo FK – et samarbeid mellom klubbene Ski, Langhus, Oppegård, Nordby, Ås og Vestby – rykket imidlertid opp til 1. divisjon i 2004, og overlevde 2 år i den nest øverste divisjonen før det ble nedrykk. I 2010 spilte Follo FK igjen i 1. divisjon. Seriespillet ga ikke de helt store resultater, derimot spilte klubben seg fram til finale i cupmesterskapet.

Den kjente fotballspilleren Martin Andresen startet sin karriere i Kråkstad Idrettslag og flyttet deretter til Ski IL.

Skihopperen Tom Levorstad kom også fra Kråkstad Idrettslag. Han har blant annet bronse fra VM i skiflyving i Oberstdorf i 1981. Han har også hatt bakkerekorden i Holmenkollbakken.

Kolbotn har et av Norges beste fotballag på damesiden, Kolbotn Idrettslag, som ble seriemester i 2002, 2005 og 2006. De vant også cup-finalen 2007 mot Asker. Idrettslaget er også kjent for bryting, med flere aktive som har vunnet diverse mestereskap år om annet.

Follo Fotball nådde sitt definitive høydepunkt i 2010 da de kom til cupfinalen etter å ha slått selveste Rosenborg på hjemmebane i semifinalen. Finalen endte med tap, men står likevel i skarp kontrast til klubbens daglige problemer som handler om å unngå konkurs.
Follo Fotball spiller i 2. div i 2011 etter at klubbens styre glemte å sende inn søknad om profflisens for 2011.

## Severdigheter
*Oscarsborg festning
*Follo museum
*Avistegnernes hus
*Tusenfryd
*Son kystkultursenter
*Norges miljø- og biovitenskapelige universitet

## Shopping
*Ski Storsenter
*Norwegian Outlet
*Alti Vinterbro
*Drøbak City
*Vestby Storsenter

## Referanser


## Eksterne lenker
* Folloportalen
* Follo Folkehøgskole
* Østlandets Blad
* Akershus Amtstidene
* Radio Follo 
* Lokalmagasinet.no
*Nordre Follo kommune